《望太湖用东坡海市歌韵》
清代·邹思成

汪洋万顷连高空，名都环拱湖当中。重重叠嶂插天起，千堆雪卷翻蛟宫。

具区胜概擅六合，使我得句难为工。登高纵目发豪兴，直欲散发骑苍龙。

苍龙潭底眠未醒，狎鸥且共忘机翁。矶头兀坐忘岁月，云气开阖心增雄。

囊中风月收不尽，何哉迂士悲途穷。但知银屋波光好，不问金阙春光融。

羊裘典去换美酒，何须厚糈过千钟。潜虬起舞怒涛涌，伏波战鼓初镕铜。

冲波一叶疾于驶，腹满稳使蒲帆风。

作者简介：邹思成，字孝瞻，号莪庵，附贡生。无锡人。工诗，不以示人，有《莪庵诗稿》、《俗字辨伪》等书。